b'\n_START_ARTICLE_\nNeseb\xc4\x83r\n_START_SECTION_\nIme\n_START_PARAGRAPH_\nGrki so ga imenovali Mesembria (\xce\x9c\xce\xb5\xcf\x83\xce\xae\xce\xbc\xce\xb2\xcf\x81\xce\xb9\xce\xb1), v\xc4\x8dasih tudi Mesambria ali  Melsembria. Slednje ime pomeni Melsasovo mesto. Rekonstrukcija imena je pokazala, da bi lahko nastalo iz tra\xc4\x8danskega Melsambria, \xc4\x8deprav zgleda, da je tra\xc4\x8dansko poreklo imena vpra\xc5\xa1ljivo. Povezava imena z njegovim ustanoviteljem Melsasom je \xc5\xa1ibka in spada v niz etimolo\xc5\xa1kih legend, pogostih v  gr\xc5\xa1kih mestih. Zgleda tudi, da je povezava z Melsasovim imenom nastala v obdobju, ko je bila Mesembria pomembno obmorsko mesto.\n_START_SECTION_\nStari vek\n_START_PARAGRAPH_\nNeseb\xc4\x83r je bil prvotno tra\xc4\x8dansko naselje z imenom Menembrija, katero so na za\xc4\x8detku 6. stoletja pred n. \xc5\xa1t.  kolonizirali Dorci iz Megare. Postal je pomembno trgovsko sredi\xc5\xa1\xc4\x8de in tekmec Apolonije (Sozopot). Bil je edina dorska kolonija na obali \xc4\x8crnega morja. Vse druge kolonije so bile jonske. Menembrija se je leta 425-424 pred n. \xc5\xa1t. pridru\xc5\xbeila ati\xc5\xa1ko-delski pomorski zvezi pod vodstvom Aten. Iz helenisti\xc4\x8dnega obdobja so se ohranili akropola, Apolonov tempelj in agora. Na severni obali otoka so \xc5\xa1e vidni ostanki mestnega obzidja. V mestu se je od 5. stoletja pred n. \xc5\xa1t.  koval srebrn in bronast denar, od 3. stoletja pred n. \xc5\xa1t.  pa tudi zlat denar. Leta 71 pred n. \xc5\xa1t. je pri\xc5\xa1la Mesembrija pod rimsko oblast, vendar je obdr\xc5\xbeala svoje privilegije, med njimi tudi pravico do kovanje lastnega denarja.\n_START_SECTION_\nSrednji vek\n_START_PARAGRAPH_\nMesto je bilo od 5. stoletja n. \xc5\xa1t. najpomembnej\xc5\xa1a trdnjava Bizantinskega cesarstva in predmet bitk med Bizantinci in Bolgari. Leta 812 ga je po dva tedna trajajo\xc4\x8dem obleganju osvojil bolgarski kan Krum in ga vklju\xc4\x8dil v Prvo bolgarsko cesarstvo. Knez Boris I. ga je leta 864 prepustil Bizantinskemu cesarstvu. Ponovno ga je osvojil njegov sin, car Simeon Veliki. V Drugem bolgarskem cesarstvu so zanj tekmovale bolgarske in bizantinske vojske. Velik razcvet je do\xc5\xbeivel med vladavino carja Ivana Aleksandra (vladal 1331\xe2\x80\x931371), dokler ga niso leta 1366 osvojili kri\xc5\xbearji pod poveljstvom grofa Amadea VI. Savojskega. Bolgarska razli\xc4\x8dica imena, Neseb\xc4\x83r ali Meseb\xc4\x83r, se dokazano uporablja od 11. stoletja. _NEWLINE_Med spomenike iz srednjega veka spadajo Stara metropolija (\xc5\xa1kofija) iz 5.-6. stoletja, znana tudi kot sveta Sofija, bazilika brez pre\xc4\x8dne ladje, cerkev svete Device iz 6. stoletja  in Nova metropolija ali cerkev svetega \xc5\xa0tefana iz 11. stoletja, ki se je krasila do 18. stoletja. V 13. in 14. stoletju je bilo zgrajenih tudi veliko drugih cerkva, med njimi cerkev svete Teodore, svete Paraskeve, svetega Mihaela in Gabrijela in svetega Janeza  Aliturgeta.\n_START_SECTION_\nOsmansko obdobje\n_START_PARAGRAPH_\nTur\xc5\xa1ka zasedba mesta leta 1453 je pomenila za\xc4\x8detek propadanja Nesebra. Njegova kulturna dedi\xc5\xa1\xc4\x8dina se je kljub temu ohranila in se v 19. stoletju obogatila z gradnjo lesenih hi\xc5\xa1, zna\xc4\x8dilnih za bolgarsko \xc4\x8drnomorsko obalo iz tistega obdobja. V zgodnjem 19. stoletju se je mnogo doma\xc4\x8dinov pridru\xc5\xbeilo gr\xc5\xa1ki domoljubni organizaciji Filiki Eteria, med izbruhom gr\xc5\xa1ke vojne za neodvisnost leta 1821 pa se je del mestne mladine udele\xc5\xbeil borbe pod vodstvom Alexandrosa Ypsilantisa._NEWLINE_Neseb\xc4\x83r je bil do leta 1878 sredi\xc5\xa1\xc4\x8de sand\xc5\xbeaka Islimye v provinci Edirne.\n_START_SECTION_\nTretje bolgarska dr\xc5\xbeava\n_START_PARAGRAPH_\nPo osvoboditvi Bolgarije izpod tur\xc5\xa1ke oblasti leta 1878 je Neseb\xc4\x83r postal del avtonomne osmanske province Vzhodna Rumelija v departmaju Burgas, dokler ni bil leta 1885 priklju\xc4\x8den k Bolgarski kne\xc5\xbeevini. Ob koncu 19. stoletja je bil Neseb\xc4\x83r majhno mesto gr\xc5\xa1kih ribi\xc4\x8dev in vinogradnikov. Na za\xc4\x8detku 20. stoletja se je \xc5\xa1tevilo prebivalcev pove\xc4\x8dalo na 1870. Mesto se je od za\xc4\x8detka 20.stoletja razvijalo kot bolgarsko \xc4\x8drnomorske letovi\xc5\xa1\xc4\x8de. Po letu 1925 se je za\xc4\x8del graditi novi del mesta, stari pa se je za\xc4\x8del obnavljati.\n_START_SECTION_\nSoimenjaki\n_START_PARAGRAPH_\nPo Nesebru se imenuje Nesebar Gap na Livingstonovem otoku v Ju\xc5\xbenih \xc5\xa0etlandskih otokih na Antarktiki.'